Milé kolegyne, kolegovia a podporovatelia iniciatívy "Veda chce žiť", radi by sme vyjadrili náš názor k akreditácii organizácií Slovenskej akadémie vied. Táto akreditácia je podľa zákona povinná, čiže to, že prebehla na prvý pohľad nie je nič zaujímavé. Zaujímavý je fakt, že prvýkrát v histórii nielen SAV, ale aj Slovenska, sa vedecké organizácie dali ohodnotiť nezávislým panelom zahraničných expertov. Ohodnotiť prácu vedca, a tým viacej vedeckej organizácie, je pomerne náročná úloha, kde samozrejme nestačí dať do tabuliek len čísla, spočítať vklady a výstupy. Preto sa takéto hodnotenia robia spravidla panelom expertov, ktorý musí zohľadňovať nielen tieto čísla, ale aj mnoho iných, ťažko kvantifikovateľných, údajov. Ak takéto hodnotenie organizácií prebieha v malej krajine ako je naša, tak je takmer nemožné zostaviť panel z domácich expertov, ktorí by neboli v konflikte záujmu, alebo aby nemali priateľské či menej priateľské vzťahy k jednotlivým organizáciám. Z tohto pohľadu je treba oceniť rozhodnutie Predsedníctva SAV a Snemu SAV zorganizovať akreditáciu ústavov panelom zahraničných expertov. Na základe výsledkov tejto akreditácie môžeme konštatovať, že toto hodnotenie dopadlo pre SAV veľmi dobre i keď z 57 organizácií iba 2 skončili v kategórii "A", väčšina v kategórii "B" a ostatné v kategórii "C" alebo "D". Vzhľadom na nízku podporu vedy na Slovensku v porovnaní s európskymi krajinami je príjemným prekvapením, že väčšina organizácii SAV podľa panelu expertov dosiahla hodnotné príspevky vo svojej oblasti v rámci Európy. Domnievame sa, že spôsob hodnotenia, ktorý pri akreditáciách zvolila SAV by mohol slúžiť ako inšpirácia aj pre iné výskumné a vzdelávacie inštitúcie na Slovensku.